ธอส.ชวนเยาวชนทำบุญเนื่องในวันเด็ก
โพสต์ทูเดย์-ธอส. เติมเต็มความสุขวันเด็กภายใต้แนวคิด &#8220;ของขวัญนี้พี่ให้น้อง&#8221; ที่สถานสงเคราะห์เด็กพิการทางสมองและปัญญา (หญิง) บ้านราชาวดี จ.นนทบุรี
6 ม.ค. 2553

โพสต์ทูเดย์-ธอส. เติมเต็มความสุขวันเด็กภายใต้แนวคิด “ของขวัญนี้พี่ให้น้อง” ที่สถานสงเคราะห์เด็กพิการทางสมองและปัญญา (หญิง) บ้านราชาวดี จ.นนทบุรี
ธนาคารอาคารสงเคราะห์ จัดกิจกรรมวันเด็กภายใต้แนวคิด “ของขวัญนี้พี่ให้น้อง” เชิญชวนร่วมบริจาคของขวัญส่งมอบความสุขให้กับน้องผู้ด้อยโอกาส พร้อมมอบเงินสนับสนุนและทุนการศึกษาให้เด็กที่เรียนดีและมีความประพฤติดี นอกจากนี้ยังมีกิจกรรมสนุกๆ มากมาย อาทิ การแสดงโขนเด็ก การแสดงโชว์ศิลปะป้องกันตัวจากนักกีฬาสมาคมเทควันโดแห่งประเทศไทย และการแสดงจากน้องๆ ร่วมเล่นเกมส์สนุกๆ และประมูลเสื้อเพ้นท์จากศิลปินดารามากมาย ในวันเสาร์ที่ 9 มกราคม 2553 ตั้งแต่เวลา 7.00 - 13.00 น. ณ สถานสงเคราะห์เด็กพิการทางสมองและปัญญา (หญิง) บ้านราชาวดี ตำบลบางตลาด อำเภอปากเกร็ด จังหวัดนนทบุรี
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) พร้อมด้วยคณะผู้บริหาร และพนักงานธนาคาร ร่วมกิจกรรมงานวันเด็กแห่งชาติ ประจำปี 2553 โดยในปีนี้ธนาคารได้มอบเงินสนับสนุนให้กับมูลนิธิสถานสงเคราะห์เด็กพิการทางสมองและปัญญา (หญิง) บ้านราชาวดี จำนวน 100,000 บาท พร้อมมอบทุนการศึกษาให้เด็กที่เรียนดีและมีความประพฤติดีจำนวน 10 ทุนๆ ละ 1,500 บาท ทั้งนี้เพื่อมอบโอกาสทางการศึกษาให้กับน้องๆ  เยาวชนให้ได้มีโอกาสเรียนรู้และเป็นเยาวชนที่ดีของประเทศชาติต่อไป สอดคล้องกับคำขวัญวันเด็กประจำปี 2553 “คิดสร้างสรรค์ ขยันใฝ่รู้ เชิดชูคุณธรรม”
ภายในงานมีกิจกรรมตั้งแต่ช่วงเช้าในการร่วมทำบุญตักบาตร ณ ลานอเนกประสงค์ พร้อมร่วมสนุกกับกิจกรรมการแสดงมากมาย อาทิ การแสดงโขนเด็ก ชุดหนุมานจับนางเบญจกาย การแสดงจากเด็กสถานสงเคราะห์เด็กพิการทางสมองและปัญญา (หญิง) การแสดงโชว์ศิลปะป้องกันตัวจากนักกีฬาสมาคมเทควันโดแห่งประเทศไทย  การแสดงดนตรีจากวง GHB Band อีกทั้งยังได้เล่นเกมส์มันส์ๆ และร่วมสนุกกับการประมูลเสื้อเพ้นท์จากศิลปินดารานักแสดง เป้ย ปานวาด และ หลุยส์ สก็อต  นอกจากนี้ยังมีกิจกรรมสันทนาการกลางแจ้ง และการแสดงบนเวที พร้อมอิ่มอร่อยกับซุ้มอาหารเครื่องดื่มและของว่าง อีกทั้งของขวัญของรางวัลมากมายซึ่งการจัดกิจกรรมดังกล่าวเป็นส่วนหนึ่งของนโยบายการแสดงความรับผิดชอบต่อสังคมขององค์กร หรือ Corporate Social Responsibility (CSR) เพื่อเป็นการช่วยพัฒนาสังคมและประเทศชาติต่อไป จึงขอเชิญชวนประชาชนทั่วไปร่วมบริจาคของขวัญภายใต้กิจกรรม “ของขวัญนี้พี่ให้น้อง” ได้ที่ธนาคารอาคารสงเคราะห์สำนักงานใหญ่ และเชิญชวนนำบุตรหลานเข้าร่วมกิจกรรมเพื่อร่วมแบ่งปันความรักความสุขให้กับน้องๆ ผู้พิการ ณ บ้านราชาวดี จ.นนทบุรี